b'\n_START_ARTICLE_\nMost \xc4\x8dez Gruberjev kanal na progi Ljubljana\xe2\x80\x93Grosuplje\n_START_PARAGRAPH_\nMost \xc4\x8dez Gruberjev kanal na progi Ljubljana\xe2\x80\x93Grosuplje je objekt, preko katerega je speljana dolenjska \xc5\xbeelezni\xc5\xa1ka proga._NEWLINE_Prvi most je bila jeklena lo\xc4\x8dna konstrukcija, ki jo je leta 1893 izdelalo podjetje Ig. Gridl iz Dunaja so\xc4\x8dasno kot most \xc4\x8dez Ljubljanico. Ta most je imel svetlo odprtino 60 m, celotna dol\xc5\xbeina pa je zna\xc5\xa1ala 61,7 m. Izvajalci so imeli te\xc5\xbeave z nenosilnim terenom na strani pod Golovcem. Prav zaradi tega so morali opornik \xc5\xbee leta 1911 sanirati._NEWLINE_Most je bilo potrebno, zaradi pove\xc4\x8danih prometnih obremenitev, leta 1939 oja\xc4\x8dati._NEWLINE_Ob koncu 2. svetovne vojne so Nemci most poru\xc5\xa1ili, jeklena konstrukcija je bila popolnoma uni\xc4\x8dena, zelo po\xc5\xa1kodovana pa sta bila tudi oba obre\xc5\xbena opornika._NEWLINE_Med 15. majem in 11. junijem 1945 so ljubljanski podjetniki: Nahtigal in sin, Ivan Bricelj in Kregar izdelali provizori\xc4\x8dni most. Na tri lesene koze (vmesne stebre) in oba obre\xc5\xbena opornika so postavili peinerjeve nosilce (jekleni I profili). Ostanke jeklene konstrukcije so porabili za popravilo mostu v \xc4\x8crnu\xc4\x8dah, ve\xc4\x8dina pa je \xc5\xa1la v pe\xc4\x8d v \xc5\xbeelezarno na Jesenice. Ker je bil provizorij narejen na hitro in iz slabega materiala, so ga morali \xc5\xbee leta 1948 in 1950 obnoviti._NEWLINE_Takoj je upravljavec pristopil k projektiranju novega mostu. Po prvih na\xc4\x8drtih bi bil tudi nov most jeklena konstrukcija. Ker pa v Beogradu niso odobrili potrebnega materiala, se je izgradnja zavlekla v leto 1951. V tem obdobju so se vodne razmere v Gruberjevem kanalu mo\xc4\x8dno spremenile in in\xc5\xbeenir F. Vre\xc4\x8dko je izdelal projekt armiranobetonskega lo\xc4\x8dnega mostu. Gradbena dela so bila izvedena v letu 1952, 17. februarja 1953 pa je bil most spu\xc5\xa1\xc4\x8den v promet. Most ima svetlo odprtino 45,5 m.'